1Iyanaé pasengngé passalenna Tirus. Eh sining passompe Spanyol iya sompekiyéngngi dolangengngé, mpatinno! Wettunna sompe lisu polé ri Siprus, ripaissengiko makkedaé ancuru’ni kota Tirus. Pangkalang sibawa sining bolamu mancaji ruttungengngi.
2Addarékéno, éh pabbanuwa wiring tasi’é, sining padangkanna Sidon! Saba’ biyasanna kirikko sining tau lao ri liweng tasi untu’ mabbalu sibawa mangelli gandong Maséré sibawa untu’ dangkang sibawa sininna bangsaé.
3(23:2)
4Eh kota Sidon, teddénni alebbiremmu! Dolangeng iya maliyungngé dé’na nangakuiko, adanna, "Dé’pa naengka uwémmana, dé’pa naengka upawekke ana’ worowané iyaré’ga makkunrai."
5Mala tau Maséré’é tassélengngi matu sibawa marukka rékko naéngkalingai makkedaé purani ripaccappu Tirus.
6Mpatinno sibawa massalano lao ri Spanyol, éh pabbanuwa wiring tasi’é!
7Itani kota Tirus iya engkaénna ri wettu riyolo. Iyanaé kota iya biyasaé massennas-sennang? Iyanaéga kota iya kiringngé sining tau lao ri liweng tasi untu’ sompe kuwaro?
8Dé’ga nasining padangkanna wija arung iya kaminang ripakalebbié ri linoé? Niga mala apettung untu’ pasempé’i Tirus, kota iya kaminang makuwasaéwé?
9PUWANG Iya Pommakuwasaé, Aléna ritu malai iyaro apettungngé. Napettuiwi untu’ paccappa’i atemponna pabbanuwana lao ri sininna wassélé iya puraé nalolongeng mennang, sibawa pakariyawai sining tau iya malebbié ri linoé.
10Laono mujamai dare’mu, éh pabbanuwana Spanyol, saba’ dé’na gaga onrong mébbu kappala.
11Purani natanréyang limanna PUWANGNGE ri yasé’na tasi’é sibawa galéttéi sining akkarungengngé. Mabbéréi parénta kuwammengngi nariyancuru sining bénténna Funisia.
12Adanna PUWANGNGE, "Eh kota Sidon! Dé’na mumassennas-sennang matu. Ritenre’i pabbanuwamu. Namuni mangungsiwi mennang lao ri Siprus, dé’ mennang naamang."
13(Tenniya bangsa Asyur, sangadinna bangsa Babél iyaleppessangngéngngi kota Tirus rikuwasai ri olokolo masekkangngé. Mennang toritu iya patettongngé sining manara akkeppungeng, ruttungngi sining bénténna sibawa pancajiwi iyaro kotaé ruttungeng.)
14Mpatinno, éh sining passompe! Kota iya muwattuwangngé ancuru’ni.
15Narapii matu wettunna riyallupaiwi Tirus pituppulo taung ittana, pada umuru’na séddié arung. Rékko labe’ni iyaro wettué, padai matu Tirus makkunrai cakkuribangngé ri laleng élongngéwé:
16Alano kacapi, attulilingiwi kotaé, éh cakkuribang cilaka iya riyallupaiyé! Getti’i kacapié, akkélossiko, kuwammengngi riyéngngerakko paimeng.
17Labe’nana iyaro pituppuloé taung, naéngngerangngi matu PUWANGNGE Tirus sibawa pakkulléi pogau’i jama-jamanna riyolo. Dangkangngi matu sibawa sininna akkarungengngé ri tompo’na linoé.
18Laba sibawa saro iya nalolongengngé dé’ matu nataroi, iyakiya nakkasuwiyangengngi matu lao ri PUWANGNGE. Sining tau iya sompaéngngi PUWANGNGE napakéi matu iyaro dowié untu’ melli anré sibawa pakéyang iya napparelluwangngé mennang.
bug_Latn bug_Latn unk bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn